寒食歌
作者：張耒
朝代：宋

paragraphs: 東風芳草長，寒食春茫茫。
人家掩門去，雞犬自相將。
原頭簇簇柳與花，行人往來長歎嗟。
舊墳新塚累累是，裂錢澆酒何人家。
桑上鳴鳩喚山雨，雨脚蕭蕭山日暮。
歸來門巷正春寒，花底殘紅落無數。
北里悲啼夜未休，清弦脆管起南樓。
古今歌笑何時盡，芳草白楊春復秋。
去年巧笑鞦韆女，今年嫁作東家婦。
綵繩畫柱似當年，只有朱顔不如故。
百人學仙無一成，麻姑不見但聞名。
萬斛春醪須痛飲，江邊漁父笑人醒。